ചാലച്ചിറ ചന്ത കൊതുകുവളര്ത്തല് കേന്ദ്രം ചങ്ങനാശേരി: ഇത്തിത്താനം ചാലച്ചിറ ചന്തമൈതാനം വെള്ളവും മാലിന്യങ്ങളും കെട്ടിക്കിടന്നു ചീഞ്ഞളിഞ്ഞ് കൊതുകു വളര്ത്തല് കേന്ദ്രമായി മാറി. നിരവധി കച്ചവടസ്ഥാപനങ്ങള് പ്രവര്ത്തിക്കുന്ന ഇവിടെ പകല് സമയങ്ങളില് പോലും കൊതുകു ശല്യമുണ്ടെന്നും സന്ധ്യയാകുന്നതോടെ ഈ ശല്യം അതിരൂക്ഷമാകുന്നെന്നും കച്ചവടക്കാര് പറയുന്നു. ചന്തയിലേക്ക് ഒഴുകിയെത്തുന്ന വെള്ളം അവിടെ നിന്നും ഒഴുകിപ്പോകാതെ കെട്ടിക്കിടക്കുന്നതും, കൂടാതെ ഈ പ്രദേശത്തു കാടു വളര്ന്നു നില്ക്കുന്നതും കൊതുകിന്റെയും ഇഴജന്തുക്കളുടെയും ശല്യത്തിനു കാരണമാകുന്നു. ഇത്തിത്താനം പ്രോഗ്രസീവ് ലൈബ്രറിക്ക് മുന്വശവും ചുറ്റുപാടും കാടുവളര്ന്നു നില്ക്കുകയാണ്. കുറിച്ചി ഗ്രാമപഞ്ചായത്തിലെ 20 വാര്ഡുകളിലെ വീടുകളില് നിന്നും ഹരിതകര്മസേന പ്രവര്ത്തകര് ശേഖരിക്കുന്ന പ്ലാസ്റ്റിക്കുകള് സൂക്ഷിക്കുന്ന പ്രധാന മെറ്റീരിയല് കളക്ഷന് ഫെസിലിറ്റി സെന്റര് പ്രവര്ത്തിക്കുന്നത് ഈ മൈതാനത്താണ്. കൊതുകുശല്യം ഹരിതകര്മസേന പ്രവര്ത്തകര്ക്കും ബുദ്ധിമുട്ടുണ്ടാക്കുന്നു. സംസ്ഥാനത്ത് ഡെങ്കി, സിക്ക രോഗങ്ങള് വ്യാപകമാകുന്നതിന്റെ പശ്ചാത്തലത്തില് ഓഗസ്റ്റ് ഒന്നു മുതല് 8 വരെ തദ്ദേശസ്വയംഭരണസ്ഥാപനങ്ങളുടെയും സന്നദ്ധസംഘടനകളുടെയും നേതൃത്വത്തില് പൊതുസ്ഥലങ്ങള് ശുചീകരണം നടത്തണമെന്നു സംസ്ഥാന സര്ക്കാര് നിര്ദേശിച്ചിരുന്നെങ്കിലും ഗ്രാമപഞ്ചായത്തിന്റെ ഭാഗത്തുനിന്നും യാതൊരു നടപടിയും ഇതുവരെ സ്വീകരിച്ചില്ലന്നാണു പ്രദേശവാസികളുടെ ആക്ഷേപം.